Эссе

**«Заманауи басшы : табыс формуласы»**

«Жақсы адам ғана жақсы басшы бола алады»

Жүсіп Баласағұни

Қоғамымыздың  алға басуы,  ізгілік пен татулықтың қайнар көзі мектеп болып табылатыны, даусыз. Әрине, «Мектеп» атты  кеменің тізгінін мығым ұстау әр адамның қолынан келе бермейді. Әсіресе, қазіргі білім саласындағы үздіксіз өзгерістердің енуін саналы қабылдап, әрекет ету ұстаз қауымынан аса жауапкершілікті қажет етеді. Ал, ұстаздың шығармашылық тұрғыдан дамуына ықпал ететін де мектеп басшысы.

**Басшы – ұжымға өмірлік азық боларлық пайдалы білім мен жанына ізгіліктің нәрін себуші, жақсы мен жаманды үйретіп, адамгершілік қасиеттерді сіңіруші, ең жақын жанашыры әрі ақылшысы. Бір сөзбен айтқанда, бүгінгі қоғамды ертең алға сүйрейтін озық ойлы адам және жаңашыл педагог мамандарды тәрбиелеуші, өз уақытын аямай, өзгенің бақытын аялаушы.**

Халқымызда «Көп жас жасағаннан емес, көп игілікті ісі бардан сұра»-демекші ұжымды жетістікке жеткізуге дем беретін басшының ықпалы мен бала тәрбиесіне үлкен мән беретін жаңа жобалар дүниеге келіп педагогтардың қызу қолдауына ие болуда. **Мен – заман ағысына сай біліммен қаруланған, ой-өрісім жоғары, үздіксіз ізденісте жүрген, жан-жақты дамып келе жатқан қатардағы басшымын.**

Абай атамыз айтқандай, «Ұстазсыз шәкірт–тұл, шәкіртсіз ұстаз–тұл» деп адам баласының кісі болып қалыптасуы көбінесе ұстазға байланысты деп ерекше атап өткен. «Мұғалімдік мамандық - бұл адамтану, адамның күрделі және қызықты, шым - шытырығы мол, рухани жан дүниесіне үңіле білу, адамның өмір бойы білім алып, оны шәкірттеріне жеткізе айтып беру бұл ұстаздық қасиеттің ең жоғары жетістігі болып табылады». Сондай үлкен ұғымдағы ұстаздық қасиетке барынша адалдық танытып, бар ғұмырын ұстаздық саласына арнау әрбір адамның қолынан келе бермейтін іс. Бүгінгі таңда бізге, мұғалімдерге, ең қажетті нәрсе– заман талабына сай лайықты жаңа адамды қалыптастыру, тәрбиелеп өсіру. Заман күннен күнге дамып, өркендеу үстінде. Олай болса, біз алдымызда тәрбиелеп отырған шәкірттерімізге адамгершілік пен өз елін сүйетін ұлтжандылық қасиетін қалыптастырып, оны бар асылындай қадірлей білетін, өткенін бағалап, болашағына зор сеніммен қарай білетін ең жақсы қасиеттерді үйрете білуіміз қажет. Ұлтымыздың ұлағатты ұлы ақыны Ахмет Байтұрсынұлы: «Білім біліктілікке жеткізер баспалдақ, ал біліктілік сол білімді іске асыра білу дағдысы»,- деп білім мен біліктілік жайлы үлкен ой айтқан. Елбасы Н.Ә Назарбаев айтқандай, бүгінгі күнде барлық мұғалімдердің басты ұстанымы немесе қағидасы ол «өмір бойы білім алу». Егемен еліміздің көшін бастаған кемеңгер президентімізбен толық келісемін. Сондай-ақ елімізге қандай мұғалім қажет, ол қандай болу керек деген сұраққа жауап берер болсақ,ең әуелі мектепке керегі, педагогика әдістемесінен хабардар, жақсы оқыта білетін мұғалім керек деген ғұламалар. Яғни, қазір заман мұғалімі білімді болса, ол мектептен балалар көбірек білім мен тәрбие алып шығары анық. Мұғалім сөзімен, ісімен, мәдениетімен, білікті білімімен, ұйымдастырушылық қабілетімен, балалармен тіл табысушылық қасиетімен, асқақ, өз кәсібін қадірлеген ұстаз ғана педагогтың мәртебесін биік ұстай алады.

ХХІ ғасыр бұл ақпараттық қоғам дәуірі технологиялық мәдениет дәуірі. Заманауи ұстаздық қызметтің қыры мен сыры мол, сондықтан да ұстаздар өз ісінің әрбір тетігін жетік меңгеру, игеру жолында кәсіптік шеберлікті толық меңгерсе ғана, бүгінгі қоғамымызды байытатын, дамытатын, жаңартатын мол мүмкіндік ашылатыны күмәнсіз. «Ел болашағы жақсы болсын десе, «ұстаздың жағдайын жаса»- демекші өз ісіне жауапкершілікпен қарайтын заманауи ұстаздар ешқашанда білімнің туын төмен түсірмеуі тиіс. Ендеше, мен де әрдайым ұстаздар мен оқушылармен бірге болып, оларды тек қана алға жетелеуді алдыма мақсат етіп қоюдамын. Қазіргі ұстаз–ертеңгі болашақ кепілі. Ұстаздарға үлкен жауапкершілік туын бекем ұстап, өздерінің білімдері мен тәрбиесін келер алдыңғы буынға тапсыру міндеті тұр. Бала бойында білім нәрін себетін, адамгершілік дәнін егетін басты тұлға - ұстаз. Адам жанын нұрландырар ұғымының ұлысы – ұстаз. Елбасымыз Н. Назарбаев халқымыздың болашағы туралы тереңнен толғай, «Мемлекетіміздің ең басты дүниесі тек қана табиғи байлық емес, сонымен қатар жасөспірім ұрпағы, өйткені олар - біздің ұлтымыздың болашақ айнасы» дегені мәлім. Олай болса, жас ұрпаққа білім мен тәрбие беретін ұстаз – баға жетпес биік тұлға. Ұстаздық ұлы қасиет. Ұстаз – білім нәрімен сусындаған жан. Абай атамыз «сен де бір кірпіш дүниеге,кетігін тап та, бар қалан» деп айтқандай әр оқушыға білім беріп, оған өмірлік бағыт сілтеп өмірге «кірпіш» болып қалануына зор үлес қосушы - мұғалім. Білімді, тәртіпті, тәрбиелі, инабатты,жаны таза рухы биік, Отаншыл адамды, тұлғаны қалыптастырып, баптайтын адамның өзі де қандай болуы керек, ол кім? Әрине, ол «ұлы» деген сөзбен тіркесіп келетін ұстаз, мұғалім. Елбасымыз Назарбаев Н.Ә «Еліміздің ертеңі бүгінгі жас  ұрпақтың тағдыры ұстаздың қолында» - деп атап көрсеткендей, ұрпақ тағдыры үшін жауап беру - ұстаз атаулыға үлкен салмақ тастап отыр. Сондықтан біздер ұстаздар, күнделікті өмірдің жай ғана адамы емес, болашақты құрушыларды, адамзаттың сәулетті болашағын жасаушыларды тәрбиелеп отырғанымызды ұмытпауымыз керек. Мамандықтың бәрі жақсы десек те, ұстаз орны ерекше. Әрине, бәрі емес, бала жанымен біте қайнасқандары ғана. Ұстаздықты бар ұлағаттың басы деп білетіндердің ғана орны – мектеп.

Қай заманда болмасын адамзат алдында тұратын басты міндеттердің бірі – бала тәрбиесі екені баршаға мәлім. Ал, осы игілікті істе бойында ізеттілік, қайырымдылық, кішіпейілділік қасиеті бар, ата-анасын, Отанын құрметтей білетін, ұлттық санасы мен кісілік келбеті қалыптасқан саналы ұрпақ тәрбиелеу – барша педагогтар қауымының төл міндеті. Яғни, осындай білімді оқушылар мен білікті ұстаздардың ортақ үйі, ол әрине, білім мен ғылымның қасиетті қара шаңырағы саналатын - мектеп. Осынау бір үлкен ұжымның басын біріктіріп, өз жұмысымды абыроймен, баркүш-жігерімді,білімімді атқарып отырмын деген ойдамын.

Жақсы №1 орта мектебі талай шәкірттің жүрегіне жол тауып келе жатқан аудандағы алдыңғы қатарлы білім ордасының бірі. Әрі толықтай қазақ тілінде білім беретін мектептердің санатында. 25 жылдан астам тарихы бар қара шаңырақтың бүгінгі таңда жеткен жетістігі де аз емес. Оның барлығы да ұстаздардың біліктілігі мен оқушылардың білімділігіне тікелей байланысты. Нақтырақ айтсам,үлкен ұжымның алдына мақсат қойып, оны жоспарлы түрде іске асырып отыратын директордың да қосар сүбелі үлесі мол. Яғни, мектеп ісінің алға басуы, ең алдымен, басшыға байланысты екені белгілі. Білім ордасына рухани демеу беріп, бағыт сілтеп, жоғары жетістіктерге ынталандыру басты мақсатым деп ойлаймын.

Мен Қостанай облысы, Жангелдин ауданы, Қайыңды ауылы деген шағын ғана ауылда дүниеге келдім. Ата-анам 8 бала өсіріп, саналы ұрпақ тәрбиеледі. Барлығының жоғары білім алуына жағдай жасады. «Ұлың өссе, ырысың артады, қызың өссе, өрісің кеңейеді» демекші, ұлдарын ұяға, қыздарын қияға қондырды. Бүгінде немере-шөбере сүйіп, солардың қызығын көріп отырған елге сыйлы қариялар. Осындай үлкен жанұяда өсіп, орта мектепті бітірген соң, арман қуып, Арқалық қаласына келдім. Арқалық педагогикалық университетіне оқуға түсіп, физика, математика мамандығы бойынша білім алдым. Жоғары оқу орнын тәмәмдаған соң Қарасу орта мектебінде алғашқы еңбек жолын бастадым. Жақсы №1 орта мектебіне 2006 жылы ауысып, білім ордасында физика пәнінің мұғалімі болып істеп жүріп, екі жылдан соң мектеп директоры болып тағайындалдым. Содан бері 10 жыл бойы мектепті абыройлы басқарып келе жатырмын.

Жалпы, мектеп басшысы болу үнемі ізденісті, тынымсыз еңбекқорлықты қажет етеді, оның үстіне шәкірт жүрегіне жол табумен қатар, педагог кадрлардың және кіші техникалық қызметкерлердің дені әйел адамдардан тұратын 70-ке жуық мүшесі бар үлкен ұжыммен жақсы тіл табысып кету үшін де адамның бойында ерекше қасиет болу керегі анық. Міне, осындай ұжымды айрандай ұйытып, ынтымақтыққа бастай білу – басты міндетім деп білемін. Білікті директор алдымен мектептегі кадр мәселесінің тұрақталуына, педагогтардың қазіргі жаңа талапқа сай көтерілуіне жағдай жасау ең маңызды мәселелердің бірі болып саналатынына көп көңіл бөлуі қажет.

Бұл міндеттерді іске асыру үшін, мен басшы ретінде кадрлармен жұмыс істеудің әр түрлі формаларын: жеке жұмыс түрлерін (топта болып, соңынан онда көріп-білгеніне талдау жасау, өзара араласу, кеңестер, жұмыстың әдістері мен тәсілдерін жеке өзінің көрсетіп беруі және басқалар) және ұжымдық жұмыс түрлерін (педагогикалық кеңестер, семинарлар, практикумдар, тәжірибелі ұстаздардың ұйымдастырған сабақтарды және т.с. басқалардың келіп көруі, кейіннен ұжым болып талқылауы, ұжымдық кеңестер және басқалар) қолданамын. Мектептегі оқу-тәрбие барысы көбіне басшы мен орынбасарлардың бірлесе отырып жасаған басшылығының тиімділігіне байланысты болады. Әдістемелік жұмыста ұйымшылдықтың, жоспарлылықтың, қойылған міндеттің мейлінше қысқа мерзімде оңтайлы шешімін табуды қамтамасыз етудің, басталған істі аяғына дейін жеткізудің, болашақты көре білудің және соған ұжымды жұмылдыра алудың маңызы зор. «Басшы өзінің қалай басқарып отырғанына ғана емес, сонымен қатар өзінің басқаруындағы адамдардың не істеп отырғанына да жауап береді» деген мағыналы сөздерді есімде әрдайым ұстаймын.

Жас ұрпақ тәрбиесі **–** адамзаттың мәңгілік тақырыбы. Бізге ой-өрісі жоғары дамыған зерделі, жан-жақты, парасатты, дені сау ұрпақ керек екені шындық, бұлжымас ақиқат. Тәрбие мен оқу **–** бір-бірінен бөлек алынып қаралмайтын үрдіс. Жаңа заманның жаңашыл басшысы екі үрдісті бірдей теңестіріп алып жүруі оның шеберлігі мен іскерлігін көрсетеді.

Аристотельден кейінгі екінші ұстаз, ғұлама, ойшыл Әл-Фараби айтқандай, «басшыға ынталылық пен табандылық қажет. Өйткені бұлар, жұрт айтқандай, тамшысымен тас тесетін бейнебір су тәрізді».

Менің ойымша, қандай да болмасын ой - толғаныс, болашаққа мақсат қойып ұмтылу, ұшқан ұядан, яғни өскен ортаңнан бастау алады. Өйткені, бұл өмір заңы, тіршілік талабы. Адам мектептен алғашқы білім алып, үлкен өмірге жолдама алады. Сол себепті, баланың азамат болып қалыптасуына бір ғана басшы немесе мұғалім ғана емес ата-анасы, керек десеңіз бүкіл қоғам жауапты. Осы қағиданы мықтап ұстанып, ұстаздардың ұстазы болу, педагогикалық ұжымды үнемі жаңашылдықпен жұмыс істеуге қолдау көрсету, шәкірттердің білімге деген ынтасын арттыру мақсатында биік талап деңгейінен көрінуде талай игі істердің ұйтқысы болу- осының бәрі қаншама жетістіктердің орын алуына себепші болары сөзсіз.

Тәуелсіздік алғалы бері елімізде әлемнің небір дамыған мемлекеттерімен қатарлас деңгейде болу үшін, көптеген игілікті істер жүзеге асырылып келеді. Еліміз өркениетті елдердің қатарынан орын алу үшін, білім саласының алатын орны ерекше. Білімді жастарды тәрбиелеу үшін, елімізде білім беру жүйесін заманауи технологиялармен қамтамасыз етіп, ұлттық яғни қазақ мектептерінің санын, сапасын аттыру қажет.

Қазақ мектебінің болашағы туралы Мағжан Жұмабаев «Әрбір елдің келешегі мектебіне байланысты» деп айтып кеткендей, мектеп- білім алдындағы үлкен кеме сияқты. Ал, директор кеменің ішіндегі басқарушы капитан- менеджер сияқты. Оқушылардың қаншалықты білімді болып шығатынына директордың ықпалы зор. Директор оқушылар мен оқытушылардың мектеп ішіндегі білімдерін жоғарылатуға жағдай жасайды.

Мектептің іші - сыртына, директор мен оқытушыларына қарап, оқушылардың қаншалықты білімді болатынын білуге болады деп есептеймін. Біраз жылдар өткен соң, Қазақстанның мектептері электронды оқыту жүйесіне көшетініне кәміл сенімдімін.

 Ұстаз жолы қиынырақ басқадан,

     Сырлары көп сыртқа әлі шықпаған.

    Шаршаса да осы жолдың бойында,

  Қандай рақат,шын бақытын тапса адам, **- деп ақын жырлап өткендей, шынымен де, мен үшін «бақыт» деген тармағы кең ұғымның бір шеті осы басшылық қызметтің ұжыммен бірлесе еңбек етуінде ұштасып жатыр.** Мен бойымдағы жігерімді, күш қуатымды, жаңашылдығымды ұжымды көтеруге жұмсауым керек. Болашақта өз ұжымымды биік белестерден көрсем, сол үшін өзімнің кішкене де болса үлесім тиген болса, мен өзімді бақытты басшы, бақытты адам деп білемін.